
Na temelju članka 41. Statuta Grada Županja („Službeni vjesnik“ Grada Županja br. 2/21.) i članka 34. Poslovnika Gradskog vijeća („Službeni vjesnik“ Grada Županja br. 4/09., 4/13. i 1/21.), Gradsko vijeće Grada Županja na --. sjednici održanoj --. studenog 2021. donijelo je

PRAVILNIK

o dodjeli stipendija Grada Županja

I. OPĆE ODREDBE 

Članak 1.

Ovim se Pravilnikom o dodjeli stipendija studentima Grada Županja (u daljnjem tekstu: Pravilnik) uređuju uvjeti, postupak te druga pitanja u svezi s dodjelom stipendija studentima.

Članak 2.


Izrazi koji se koriste u ovom Pravilniku a imaju rodno značenje, odnose se jednako na ženski i muški rod.

Članak 3.

Sredstva za stipendije osiguravaju se u Proračunu Grada Županja.

Broj, vrstu i visinu mjesečne stipendije za svaku akademsku godinu određuje Gradonačelnik sukladno financijskim mogućnostima Grada.

Članak 4.

Pravo na stipendiju Grada Županja mogu ostvariti studenti pod uvjetom da:

· su državljani Republike Hrvatske s neprekinutim prebivalištem na području Grada Županja u posljednje četiri (4) godine prije podnošenja zahtjeva za dodjelu stipendije, a iznimno i kraće, ukoliko podnositelj zahtjeva dokaže prebivalište cijele obitelji na području grada Županje
· su upisani kao redoviti student na preddiplomskim sveučilišnim studijima, diplomskim sveučilišnim studijima, integriranim preddiplomskim i diplomskim sveučilišnim studijima, kratkim stručnim studijima, preddiplomskim stručnim studijima i specijalističkim diplomskim stručnim studijima 
· prethodno nisu koristili stipendiju za isti stupanj i studijsku godinu obrazovanja,

      - ne primaju stipendiju ili bilo koji drugi periodični oblik novčane pomoći od strane drugog  isplatitelja

Iznimno, pravo na stipendiju Grada Županja mogu ostvariti i izvanredni studenti za koje je pravomoćnim Rješenjem HZMO-a utvrđen invaliditet.

II. STIPENDIJE ZA STUDENTE I. GODINE STUDIJA

Članak 5.


Svi studenti upisani u prvu godinu redovitog preddiplomskog sveučilišnog studija, diplomskog sveučilišnog studija, integriranog preddiplomskog i diplomskog sveučilišnog studijima, kratkog stručnog studija, preddiplomskog stručnog studija i specijalističkog diplomskog stručnog studija ostvaruju pravo na stipendiju uz obvezu uredne prijave na natječaj.

Članak 6.

Zahtjevu za dodjelu studenske stipendije prilaže se – za  sve vrste stipendije:

1. preslika domovnice ili osobne iskaznice, 

2. potvrda visokoga učilišta o statusu redovitog studenta, a studenti s invaliditetom potvrdu visokog učilišta o statusu redovitoga ili izvanrednog studenta, 

3. uvjerenje MUP - a o prebivalištu za podnositelja prijave, a za ostale članove kućanstva ako je

    prebivalište na području grada Županje kraće od 4 godine
4. potpisana izjava podnositelja zahtjeva da ne prima stipendiju ili novčanu pomoć po drugoj osnovi (na posebnom obrascu Gradske službe), 

5. prijavnica (na posebnom obrascu Gradske službe)

6. obrazac suglasnosti za korištenje osobnih podataka 

III.  STIPENDIJE ZA STUDENTE DRUGE I VIŠIH GODINA STUDIJA

Članak 7.

      Osnovni kriteriji za rangiranje prijavljenih na natječaj za stipendije su:

· izbor studija,

· uspješnost prilikom studija/školovanja,

· socijalni status.

Članak 8.

      Bodovanje kandidata vrši se na slijedeći način:

1. Izbor studija

Gradonačelnik grada Županje, na temelju podataka Hrvatskog zavoda za zapošljavanje  a koji se odnose na grad Županju, prije raspisivanja natječaja donijet će posebnu odluku o deficitarnim zanimanjima za područje grada Županje za svaku akademsku godinu.

Za odlukom utvrđena deficitarna zanimanja, ukupan broj bodova uvećava se umnoškom s koeficijentom 1,20.

2. Uspješnost prilikom studija/školovanja

Za uspjeh na studiju:

	PROSJEK OCJENA
	BODOVI

	0,00 - 2,99
	0

	3,00 - 3,50
	4

	3,51 – 4,00
	7

	4,01 - 4,50
	10

	4,51 - 5,00
	14


3. Socijalni status:

a. Primanja po članu kućanstva:

	PRIMANJA U HRK
	BODOVI

	Iznad 1800
	0

	1501-1800
	2

	1201-1500
	5

	901-1200
	7

	601-900
	8

	0-600
	10


b. Dodatni bodovi:

	Ostali socijalni uvjeti
	BODOVI

	Kandidat je iz obitelji s dvoje ili više djece
	2

	Kandidat je dijete samohranog roditelja
	2

	Kandidat je dijete bez oba roditelja
	3


Bodovi stečeni temeljem navedenih kriterija iz ovog članka se zbrajaju te se kandidati, a nakon mogućeg umnoška s koeficijentom 1,2 rangiraju prema ostvarenom zbroju bodova.

Članak 9.

Pravo na stipendiju Grada Županja mogu ostvariti studenti sa invaliditetom sukladno članku 4. ovog Pravilnika.
Ostvarivanje tog prava student dokazuje pravomoćnim Rješenjem Hrvatskog zavoda za mirovinsko osiguranje o utvrđenom invaliditetu. 

Studenti iz ovog članka vode se u posebnom očevidniku.

IV.  NATJEČAJ ZA DODJELU STIPENDIJA

Članak 10.

Odluku o raspisivanju javnog natječaja za dodjelu stipendije donosi Gradonačelnik. 

Natječaj se objavljuje na oglasnoj ploči Grada Županja i na internet stranici Grada, a provodi ga Komisija za dodjelu studentskih kredita i stipendija Grada Županja.

Rok za podnošenje zahtjeva je 30 dana od dana objave natječaja.

Članak 11.

Natječaj za dodjelu stipendija sadrži:

· iznos mjesečne stipendije i vrijeme korištenja iste,

· rok u kojem se podnose prijave na natječaj i dokumentaciju koju treba priložiti uz prijavu, s naznakom da se nepotpune i nepravodobne prijave neće uzimati u obzir,

· osnovna mjerila za dodjelu stipendije,

· ostale odrednice potrebne za provođenje natječaja.

Članak 12.

Zahtjev za dodjelu stipendije podnosi se na propisanom obrascu.

Članak 13.

Zahtjevu iz prethodnog članka podnositelj je dužan priložiti sljedeće dokumente:

· izvornik uvjerenja/potvrde o upisu na studij za tekuću školsku godinu,

· izvornik prijepisa ocjena svih položenih ispita s prethodnih godina studija,

· izvornik uvjerenja o prebivalištu,

· preslika dokaza o hrvatskom državljanstvu (domovnica),

· vlastoručno potpisana izjava studenta da ne prima stipendiju od strane drugog subjekta (na obrascu),

· vlastoručno potpisana izjava studenta o članovima zajedničkog kućanstva (na obrascu),

· izvornik potvrde o visini dohotka za prethodnu godinu izdane od nadležne Porezne uprave Ministarstva financija za sve članove zajedničkog kućanstva i sebe kao podnositelja,

· preslika Rješenja HZMO-a o utvrđenom stupnju invaliditeta,

· izjavu kandidata:
· da je kandidat dijete bez oba roditelja,

· da kandidata uzdržava samohrani roditelj,
· da je kandidat iz obitelji s dvoje ili više djece
Tražena dokumentacija ne smije biti starija od 3 mjeseca u odnosu na datum podnošenja zahtjeva za stipendiju.

Članak 14.

      Komisija za dodjelu studentskih kredita i stipendija Grada Županja, temeljem dostavljene dokumentacije i kriterija za dodjelu stipendija utvrđenim ovim Pravilnikom, provodi postupak natječaja i utvrđuje prijedlog Liste za dodjelu stipendija.

      Prijedlog Liste kandidata za dodjelu stipendija objavljuje se na oglasnoj ploči Grada Županja i mrežnim stranicama Grada Županja www.zupanja.hr  u roku od 30 dana od zaključenja natječaja. 

      Objavom prijedloga Liste na mrežnim stranicama Grada ista se smatra dostavljenom svim sudionicima natječaja. 

      Svaki kandidat može podnijeti pisani prigovor na prijedlog Liste kandidata u roku od osam dana od dana objave.

      Prigovor iz stavka 4. ovog članka podnosi se Gradonačelniku Grada Županja koji o prigovoru odlučuje u roku od osam dana od dana njegova primitka. Odluka gradonačelnika o prigovoru je konačna.

Članak 15.

      Lista za dodjelu stipendija je konačna istekom roka za podnošenje prigovora ili po donošenju Odluka gradonačelnika o prigovoru.

      Gradonačelnik Grada Županja na osnovu konačne Liste za dodjelu stipendija donosi Odluku o dodjeli stipendija.

      Odluka iz stavka 3. ovog članka objavljuje se na internet stranicama Grada.

V.  UGOVOR O DODJELI STIPENDIJA

Članak 16.

      Sa studentima kojima je dodijeljena stipendija zaključuje se Ugovor o dodjeli stipendije.

      Ugovor o dodjeli stipendije sadrži:

· podatke o ugovornim stranama,

· naziv i mjesto obrazovne ustanove,

· naziv struke, zvanja ili zanimanja za koje se obrazuje korisnik stipendije,

· visinu stipendije i način isplate uz  moguće izmjene ovih odredbi ugovora za vrijeme trajanja ugovora ovisno o uvjetima navedenim u Pravilniku,

· vrijeme korištenja stipendije,

· međusobna prava i obveze,

· odredbe o prestanku davanja stipendije, mirovanju i druge odredbe važne za korištenje stipendije,

· mjesto i datum sklapanja Ugovora, potpise ugovornih stranaka, odnosno njihovih zastupnika i druge odredbe.

      Ugovor o stipendiranju korisnika stipendije u ime Grada Županja zaključuje Gradonačelnik u tri istovjetna primjerka.

      Ugovor o stipendiranju prestaje važiti po završetku redovnog školovanja pod uvjetom da korisnik stipendije  redovito polaže ispite i upisuje slijedeću akademsku godinu.

Članak 17.

     Ugovor o stipendiranju obvezno se raskida:

· u slučaju ponavljanja godine studija  osim u slučajevima iz čl. 20. ovog Pravilnika, 
· u slučaju prestanka studiranja,

· u slučaju prestanka studiranja na studiju za kojeg je sklopljen ugovor te nastavka studiranja na drugom studiju.

            U slučajevima raskida Ugovora o stipendiranju korisnik stipendije nije u obvezi vratiti primljenu stipendiju, ali trajno gubi pravo na stipendiranje od Grada Županja.

VI.  NAČIN ISPLATE STIPENDIJE

Članak 18.

      Stipendija se isplaćuje u 10 jednakih obroka. 

      Isplata stipendija za tekuću akademsku godinu vrši se u skladu s financijskim mogućnostima Proračuna Grada Županja. 

VII.  OBUSTAVA ISPLATE STIPENDIJE I JEDNOSTRANI OTKAZ UGOVORA O STIPENDIRANJU

      U slučaju nedostatka proračunskih sredstava, Grad Županja može jednostrano obustaviti isplatu stipendija, odnosno otkazati Ugovor o stipendiranju. 

      U slučaju obustave isplate stipendije ili otkaza Ugovora o stipendiranju, korisnik stipendije nema pravo na naknadu štete.

     Grad je dužan korisnika stipendije obavijestiti o otkazu ugovora.

VIII.  NASTAVAK PRIMANJA ODOBRENE STIPENDIJE

Članak  19.

      Korisnici stipendije koji zaključe Ugovore o stipendiranju, ostvaruju pravo na nastavak isplate stipendije predajom potvrde/uvjerenja o upisu u višu godinu studija, uvjerenja o prebivalištu (ne starijeg od mjesec dana) i vlastoručno potpisane izjave da nema odobrenu stipendiju ili bilo koji drugi periodični oblik novčane pomoći od strane drugog isplatitelja.
     Korisnici stipendije traženu dokumentaciju iz stavka 1.  predaju Gradu Županja najkasnije do 15-tog studenoga tekuće godine za sljedeću akademsku godinu.

     Poziv za predaju tražene dokumentacije objavljuje se na internet stranici Grada.

     Korisnik stipendije dužan je u roku 15 dana od dana završetka sveučilišnog diplomskog studija, integriranog diplomskog sveučilišnog studija ili specijalističkog diplomskog stručnog studija dostaviti uvjerenje o diplomiranju i odjaviti stipendiju, kao i svaku promjenu statusa tijekom trajanja studija.

     Korisnik stipendije koji nakon završetka preddiplomskog studija u istoj godini upiše diplomski studij, ostvaruje pravo na nastavak stipendiranja prema istim uvjetima kao i tijekom preddiplomskog studija.

     U slučajevima iz stavka 4. ovoga članka posljednji se obrok stipendije isplaćuje za mjesec u kojem je korisnik stipendije diplomirao.

     Ukoliko korisnik stipendije nakon diplomiranja ne dostavi uvjerenje o diplomiranju, a nastavi primati mjesečne obroke stipendije, dužan je vratiti nepripadajuća novčana sredstva koja su mu doznačena nakon diplomiranja u roku od 60 dana od dana poziva za plaćanje.

IX.  MIROVANJE ISPLATE STIPENDIJE

Članak 20.

     Korisnik stipendije može ostvariti pravo na mirovanje u isplati stipendije ukoliko ne upiše studijsku godinu iz opravdanih razloga (duža bolest, vojna služba, gubitak člana uže obitelji, za vrijeme trudnoće i do godinu dana starosti djeteta, kao i drugi opravdani razlozi).

     Pravo na mirovanje stipendije može se koristiti opravdano samo jednom.

     O postojanju okolnosti iz prethodnog stavka, na zahtjev korisnika stipendije, uz predočenje dokaza o opravdanosti zahtjeva, odlučuje Gradonačelnik na prijedlog Komisije za dodjelu studentskih kredita i stipendija Grada Županja.

X.  RASKID UGOVORA O STIPENDIRANJU

Članak 21.

     Ako korisnik stipendije prekrši ugovorom preuzete obveze davatelj stipendije ima pravo jednostrano raskinuti Ugovor.

Davatelj stipendije jednostrano će raskinuti ugovor o stipendiranju u slijedećim slučajevima:

· ako korisnik stipendije tijekom obrazovanja ne upiše redovito višu godinu studija, osim u opravdanim slučajevima o čemu odlučuje Gradonačelnik,
· ako se ispiše s upisanog studija,

· ako student tijekom studija promjeni mjesto prebivališta,

· ako ustanovi da je korisnik stipendije dao netočne podatke ili dokumente u postupku sklapanja Ugovora, a što je bitno utjecalo na njegova prava i obveze,

· ako korisnik stipendije bude pravomoćno osuđen za kazneno djelo s izdržavanjem kazne zatvora duže od 6 mjeseci.

          Ako je korisnik stipendije istovremeno primao stipendiju drugog isplatitelja obvezan je vratiti ukupan iznos stipendije koju je primao istovremeno sa sredstvima drugog stipenditora.

    Korisnik stipendije je u obvezi vratiti iznos sredstava koja mu je Grad isplatio na ime stipendije za razdoblje za koje ih je primao neosnovano, odnosno protivno Ugovoru.


Grad Županja ima pravo provjeriti autentičnost dokumentacije predane uz zahtjev te provjeriti točnost podataka vezanih uz prebivalište i to na način da zatraži od PGP Županja provjeru prebivališta.
XI.  OSLOBOĐENJE OBVEZE VRAĆANJA ISPLAĆENE STIPENDIJE

Članak 22.

          Gradonačelnik može Odlukom osloboditi korisnika stipendije obveze vraćanja isplaćenog iznosa stipendije u slučajevima kada iz podnesenog zahtjeva za oslobađanje i priloženih dokumenata proizlaze  objektivno opravdani razlozi za donošenje takve odluke.

XII.  PRIJELAZNE I ZAVRŠNE ODREDBE

Članak 23.

Danom stupanja na snagu ovog Pravilnika prestaje važiti Pravilnik o stipendiranju studenata Grada Županja („Službeni vjesnik“ Grada Županja br. 6/17. i 6/18.)

Članak 24.

Postupci koji su započeti i u tijeku prema Pravilniku o stipendiranju studenata Grada Županja („Službeni vjesnik“ Grada Županja br. 6/17. i 6/18.) nastaviti će se i završiti prema odredbama ovog Pravilnika.
Članak 25. 
Ovaj Pravilnik stupa na snagu osmog dana od dana objave u “Službenom vjesniku” Grada Županja

REPUBLIKA HRVATSKA                                                                 PREDSJEDNICA      

VUKOVARSKO-SRIJEMSKA ŽUPANIJA                                    GRADSKOG VIJEĆA

GRAD ŽUPANJA

GRADSKO VIJEĆE                                                                         Irena Kuprešak, dipl.oec.

KLASA:   604-01/21-01/                                                                       

URBROJ: 2212/01-01-21-

Županja, ______________ 2021. godine

